**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

**szempontból megvizsgáltam:**

**/: Dr. Károlyi Ákos :/**

**jegyző**

**ELŐTERJESZTÉS**

**Szombathely Megyei Jogú Város Közgyűlése**

**2019. március 27-i rendkívüli ülésére**

**Javaslat**

**az önkormányzat 2019. évi költségvetésével kapcsolatban hozott 52/2019. (III.13.) Kgy. sz. határozat és 53/2019. (III.13.) Kgy. sz. határozat ismételt megtárgyalására**

A Közgyűlés a 2019. március 13-i ülésén az önkormányzat 2019. évi költségvetésével kapcsolatban az alábbi döntéseket hozta:

**52/2019.(III.13.) Kgy. sz. határozat**

A Közgyűlés felkéri a polgármestert és a jegyzőt, hogy a Közgyűlési vitában elhangzott, Dr. Horváth Attila, Tóth Kálmán, Horváth Soma, Dr. Ipkovich György, Dr. László Győző, Dr. Nemény András, Kopcsándi József, Szuhai Viktor, Kelemen Krisztián, Balassa Péter és Molnár Miklós által tett a javaslatokat építse be a költségvetési rendelet tervezetébe, a jogszabályokban foglalt egyeztetéseket folytassa le, és a valamennyi frakció közreműködésével átdolgozott költségvetés tervezetét terjessze újra a bizottságok és a Közgyűlés elé.

**Felelős:** Dr. Puskás Tivadar polgármester

Dr. Károlyi Ákos jegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** 2019. március 28.

**53/2019.(III.13.) Kgy. sz. határozat**

A Közgyűlés felkéri a polgármestert és a jegyzőt, hogy a költségvetési rendelet hivatalon belüli előkészítését Molnár Miklós alpolgármester bevonásával végezze el.

**Felelős:** Dr. Puskás Tivadar polgármester

Dr. Károlyi Ákos jegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** azonnal

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 68. § (1) bekezdése szerint, amennyiben a polgármester a képviselő-testület döntését a helyi önkormányzat érdekeit sértőnek tartja, ugyanazon ügyben – a képviselő-testület önfeloszlatásáról szóló, valamint a 70. § (1) bekezdésében meghatározott ügyben hozott döntése kivételével – egy alkalommal kezdeményezheti az ismételt tárgyalást. A kezdeményezés az ülést követő 3 napon belül nyújtható be. Előző jogszabályi felhatalmazás alapján a fenti döntések ismételt tárgyalását kezdeményeztem 2019. március 14-én, figyelemmel arra, hogy azt Szombathely Megyei Jogú Város Önkormányzata érdekeit sértőnek tartom az alábbiak miatt.

Az 52/2019.(III.13.) Kgy. sz. határozat az átdolgozott költségvetési rendelet közgyűlés elé terjesztésének határidejeként 2019. március 28. napját határozta meg. A költségvetési rendelet átdolgozását, a több, mint 100 módosító indítvány érdemi vizsgálatát a Polgármesteri Hivatal haladéktalanul, a közgyűlést követő napon megkezdte, ugyanakkor az átdolgozás és a jogszabályban előírt kötelező egyeztetések lefolytatásának időigénye miatt a közgyűlést követő napon nem lehetett felelősséggel nyilatkozni a határidő betarthatósága tárgyában, továbbá arról, hogy az ismertetett javaslatok mindegyike az elhangzottaknak megfelelően beépíthető – e a rendelet tervezetébe önkormányzati érdeksérelem nélkül. Mindezekre tekintettel kezdeményeztem a szóban forgó döntés ismételt tárgyalását.

Magyarország helyi önkormányzatairól szóló 2011. évi CXXXIX. törvény (a továbbiakban: Mötv.) 74.§-a értelmében a képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére választ alpolgármestert. A Mötv. 76. §-a értelmében az alpolgármester tisztsége megszűnik, ha a képviselő-testület a polgármester javaslatára, titkos szavazással, minősített többséggel megbízását visszavonja. Előző jogszabályi rendelkezés alapján a 2019. február 28-i közgyűlésen indítványoztam Molnár Miklós alpolgármester úr visszahívását az előterjesztésben kifejtett körülményekre tekintettel. Jóllehet a közgyűlés javaslatomra nem vonta vissza alpolgármester úr megbízását, 2019. március 6. napján kelt levelemmel valamennyi, az alpolgármester úr részére korábban akár írásban akár szóban adott feladatot teljeskörűen megvontam. Tekintettel arra, hogy egyrészt Molnár Miklós alpolgármester úr az elmúlt időszakban nem vett részt az általam, a költségvetés tárgyában összehívott egyeztetéseken, továbbá a város gazdálkodásának biztonságáért az Mötv. 115.§-a értelmében a képviselő testület egésze tartozik felelősséggel, ezért valamennyi közgyűlési frakciójának vezetőjét be kívánom vonni az előkészítő munkában. Mindez összhangban van a közgyűlési frakciók által megfogalmazott azon igénnyel, miszerint nem külön-külön, hanem együttesen kívánnak részt venni a költségvetés megalkotásának folyamatában.

Tájékoztatom a Tisztelt Közgyűlést arról, hogy az Mötv. 68.§ (1) bekezdése alapján a kezdeményezésről a képviselő-testület a benyújtás napjától számított tizenöt napon belül minősített többséggel dönt. A döntést addig végrehajtani nem lehet, amíg arról a képviselő-testület a megismételt tárgyalás alapján nem dönt.

A fenti indokok alapján javasolom, hogy a Közgyűlés az előterjesztésben szereplő határozatokat vonja vissza.

**Szombathely, 2019. március „ ”**

**/: Dr. Puskás Tivadar :/**

**I.**

**HATÁROZATI JAVASLAT**

**………./2019. (III. 27.) Kgy. számú határozat**

A Közgyűlés úgy dönt, hogy az 52/2019. (III.13.) Kgy. számú határozatot visszavonja.

**Felelős:** Dr. Puskás Tivadar polgármester

**Határidő:** azonnal

**II.**

**HATÁROZATI JAVASLAT**

**………./2019. (III. 27.) Kgy. számú határozat**

A Közgyűlés úgy dönt, hogy az 53/2019. (III.13.) Kgy. számú határozatot visszavonja.

**Felelős:** Dr. Puskás Tivadar polgármester

**Határidő:** azonnal